
AZ ELVÁRÁSOK KAPCSOLATA A SIMOGATÁS (AFFEKTÍV ÉRINTÉS) KELLEMESSÉGÉVEL ÉS A HANGULAT ÁLLAPOT VÁLTOZÁSÁVAL

Az affektív érintés, amely a bőr lassú és gyengéd simogatásával jellemezhető, alapvető szerepet játszik a szociális biztonság, a kellemes érzetek és a jólét fenntartásában. Evolúciós szempontból az affektív érintés hozzájárul a társas kapcsolatok erősítéséhez és a fájdalom csökkentéséhez, emellett fokozza a testi önérzékelést és javítja a hangulati állapotot. Az elvárások, mint top-down folyamatok, képesek módosítani az érintés hedonikus értékének észlelését, befolyásolva ezzel a testi érzeteket és a hangulati állapotokat.
Kutatásunk célja az affektív érintés és az elvárások közötti kapcsolat vizsgálata volt. A vizsgálatban 71 fő vett részt, amely során kérdőíves adatgyűjtés és laboratóriumi kísérlet kombinációját alkalmaztuk. A kísérlet során az érintés kellemességét (valencia), intenzitását (arousal), valamint a hangulati állapot változását három különböző kondícióban vizsgáltuk: gyors simogatás, lassú simogatás és bőrre irányuló figyelem.
Az eredmények szerint az alkar szőrös bőrfelszínének lassú simogatása kellemesebb bőrérzetet váltott ki, mint a gyors simogatás vagy a bőrfelszínre irányuló figyelem. Emellett a lassú simogatás pozitívan befolyásolta a résztvevők hangulati állapotát. A bőrérzet kellemességével, illetve a hangulati állapot változásával kapcsolatos elvárások előre jelezték a változásokat a gyors és a lassú simogatás kondícióban, miközben a figyelmi kondícióban nem volt ilyen kapcsolat.
Eredményeink alátámasztják az affektív érintés szociális és érzelmi jelentőségét, valamint rávilágítanak az elvárások szerepére az érintéssel kapcsolatos észlelések és hangulati állapotok alakulásában.  
Az eredményeim a kutatás tervezésében és kivitelezésében végzett önálló munkámat tükrözik, valamint a tudományos közösség számára releváns új ismeretek megfogalmazásához is igyekeztem hozzájárulni.



